Lourosa São Pedro kirik

Lourosa São Pedro kirik (portugali keeles São Pedro de Lourosa ja Igreja Matriz de Lourosa) on eelromaanika perioodist pärinev mosaraabia kirik, mis asub Lourosas Portugalis, 7 km Oliveira do Hospitalist edelas. Aastal 1916 kanti kirik rahvusmälestiste nimistusse ja seejärel ehitist uuriti ja restaureeriti. Tööde käigus sai ilmsiks kiriku vanus, selle läänegootide arhitektuuri jooned ja mosaraabia stiil, samuti leiti kiriku eelsete varasemate hoonete jäänuseid. Dateering Kirikust on leitud kivi, millel on kiri "Era DCCCCL", mis vastab kristliku ajaarvamise 912. aastale. Dateeringu järgi on Lourosa kirik üks Portugali vanimatest kirikutest. Kirjeldus Ristkülikukujuline hoone on 25,5 meetrit pikk. Kiriku 20. sajandiks tekkinud välimust muudeti 1930. aastate restaureerimise käigus oluliselt, nii et läänegootide ja mosaraabia arhitektuuri jooned on äratuntavad. Kirik on ruumivormilt kolmelööviline basiilika, millel on väljaulatuv transept, sellest algav kolmeosaline apsiid idas ja narteks lääneotsas. Lääneviilu tipus on hoburaudkaartega kaksikaken, mida ümbritseb alfiz. Narteksiga algav kesklööv on siseruumis külglöövidest pikem. Pikihoone lööve eraldavad hoburaudkaarsed arkaadid. Ainult keskel asuv apsiid kuulub algse kavatise juurde. Näha on kunagise koorivõre säilmed: transepti ees kulges kunagi läbi löövi põikisuunaline transepti ja apsiide löövist eraldav paneel. Siseruum on kaunistusteta. Hoburaudkaarset arkaadi kannavad Toscana kapiteelidega spolia-sambad. Kiriku välimus, liigendus ja tahutud kvaadritest müürid näivad kuuluvat läänegootide perioodi. Aastal 912 asus Lourosa Córdoba emiraadi ja Astuuria kuningriigi piirialal, kes 878. aastal oli vallutanud Coimbra. Kvaadermüüritis ei kadunud pärast muslimite invasiooni Pürenee poolsaarele käibelt, vaid jäi kasutusele mosaraabia kunstis, aga ka Astuuria territooriumil. Põhjalöövi lääneotsas asub põrandas väike bassein, võib-olla ristimisbassein; ka on oletatud, et see võis olla olemas juba enne kiriku ehitamist ja kuulus mingile varasemale pühapaigale. Rooma aja altariplokist kristliku altari alussambaks (stipes) muudetud raidkivil on 9. sajandil Astuuria embleemiks saanud Inglite rist. Pildid Viited Välislingid The Mozarabic Church of São Pedro de Lourosa. - Aldeias de Montanha Mozarabic church of São Pedro de Lourosa. - Paths of Faith. Visit Portugal Video: Church of São Pedro de Lourosa- A 1000-Year-Old Pre-Romanesque Architectural Gem (EN). - À Descoberta de Portugal